SCCน้ำท่วมฉุดยอดขายเหลือโต20%
“กานต์” คาดปีหน้าขายปูนซีเมนต์โต 5% หลังชะลอไตรมาส 4 กดเป้าหมายยอดขายปีนี้จากโต 20-25% เหลือ 20%
27 ต.ค. 2554

“กานต์” คาดปีหน้าขายปูนซีเมนต์โต 5% หลังชะลอไตรมาส 4 กดเป้าหมายยอดขายปีนี้จากโต 20-25% เหลือ 20%
นายกานต์ ตระกูลฮุน กรรมการผู้จัดการใหญ่ บริษัท ปูนซิเมนต์ไทย (SCC) แถลงว่า คาดว่าในปี 2555 ยอดขายปูนซีเมนต์จะเติบโตเกิน 5% จากปีนี้ที่เติบโตเพียง 3% มีปริมาณขาย 28-29 ล้านตัน เติบโตใกล้เคียงอุตสาหกรรม เพราะมีส่วนแบ่งการตลาด 40% ของทั้งประเทศ
“ปีหน้าการลงทุนตรงจากนักลงทุนต่างประเทศจะเพิ่มขึ้นพร้อมกับการก่อสร้างสาธารณูปโภครถไฟฟ้าสายต่างๆ เดินหน้าทำให้ธุรกิจซีเมนต์สดใส ขณะที่ปิโตรเคมีคาดว่ายังไม่ดีขึ้นตามสหภาพยุโรป” นายกานต์ กล่าว
สำหรับอุทกภัยที่รุนแรงและต่อเนื่องจะฉุดยอดขายของบริษัทในไตรมาส 4 ปีนี้ เพราะลูกค้าและโครงการก่อสร้างชะลอการซื้อขาย จึงลดประมาณการยอดขายรวมปีนี้จากที่เคยคาดว่าจะเติบโต 20-25% จากปีก่อนที่มียอดขาย 3 แสนล้านบาท เหลือประมาณ 20% หรือทั้งปีมียอดขาย 3.6 แสนล้านบาท และคาดว่ายอดขายปูนซีเมนต์จะดีขึ้นในไตรมาสแรกและไตรมาส 2 ปีหน้า
ทั้งนี้ สถานการณ์น้ำท่วมไม่ได้ส่งผลกระทบต่อกำลังการผลิตสินค้าหลักของ SCC โดยจะเร่งผลิตสินค้าวัสดุก่อสร้างให้เพียงพอต่อความต้องการหลังน้ำลด
“โชคดีที่ 9 เดือนแรกปีนี้มียอดขายเติบโตสูงถึง 25% จากช่วงเดียวกันของปีก่อน แต่เริ่มได้รับผลกระทบจากน้ำท่วมช่วงปลายไตรมาส 3 โดยยอดขายกลุ่มกระดาษประเภทกล่องใส่อาหารลดลง 20-25% จากช่วงเดียวกันของปีก่อน ยอดขายซีเมนต์ลดลง 10-15% และปิโตรเคมีได้รับผลกระทบจากโรงงานพลาสติก ผลิตภัณฑ์ป้อนอุตสาหกรรมรถยนต์และอิเล็กทรอนิกส์ได้รับผลกระทบน้ำท่วมในเขตกรุงเทพฯ และปริมณฑล ฉุดยอดขายลดลง 15.20%” นายกานต์ กล่าว
นายกานต์ กล่าวว่า ในไตรมาส 3 ปีนี้บริษัทมีกำไรสุทธิเพิ่มขึ้น 12.50% เป็น 7,377 ล้านบาท หรือหุ้นละ 6.15 บาท โดยกำไรส่วนหนึ่งมาจากการขายเงินลงทุนในธุรกิจปิโตรเคมี และมีรายได้จากการขาย 9.4 หมื่นล้านบาท เพิ่มขึ้น 19% เนื่องจากราคาผลิตภัณฑ์ที่สูงขึ้นตามต้นทุนที่เพิ่มขึ้นทุกธุรกิจ
ส่วน 9 เดือนแรกปีนี้มีกำไรสุทธิเพิ่มขึ้น 16.27% รวมทั้งสิ้น 24,080 ล้านบาท หรือหุ้นละ 20.07 บาท มาจากรายได้จากการขายทั้งหมด 94,280 ล้านบาท โต 19%